ระเบียบกองอาสารักษาดินแดน ว่าด้วยการลาของสมาชิกกองอาสารักษาดินแดน (ฉบับที่ 2) พ.ศ. 2548

ระเบียบกองอาสารักษาดินแดน

ระเบียบกองอาสารักษาดินแดน
ว่าด้วยการลาของสมาชิกกองอาสารักษาดินแดน
(ฉบับที่ ๒)
พ.ศ. ๒๕๔๘

โดยที่เห็นสมควรแก้ไขระเบียบกองอาสารักษาดินแดน
ว่าด้วยการลาของสมาชิกกองอาสารักษาดินแดนให้เหมาะสมยิ่งขึ้น

อาศัยอำนาจตามความในมาตรา
๓๐ แห่งพระราชบัญญัติกองอาสารักษาดินแดน พ.ศ. ๒๔๙๗
ซึ่งแก้ไขเพิ่มเติมโดยพระราชบัญญัติกองอาสารักษาดินแดน (ฉบับที่ ๒) พ.ศ. ๒๕๐๔ รัฐมนตรีว่าการกระทรวงมหาดไทยและรัฐมนตรีว่าการกระทรวงกลาโหมจึงออกระเบียบไว้
ดังต่อไปนี้

ข้อ
๑  ระเบียบนี้เรียกว่า ระเบียบกองอาสารักษาดินแดน
ว่าด้วยการลาของสมาชิกกองอาสารักษาดินแดน (ฉบับที่ ๒) พ.ศ. ๒๕๔๘

ข้อ
๒[๑]
 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ให้ยกเลิกความในข้อ ๑๒ แห่งระเบียบกองอาสารักษาดินแดน
ว่าด้วยการลาของสมาชิกกองอาสารักษาดินแดน พ.ศ. ๒๕๓๘ และให้ใช้ข้อความต่อไปนี้แทน
ข้อ ๑๒  การลาแบ่งออกเป็น ๖ ประเภท
คือ
(๑) การลาป่วย
(๒) การลากิจส่วนตัว
(๓) การลาพักผ่อน
(๔) การลาเข้ารับการตรวจเลือกหรือเข้ารับการเตรียมพล
(๕) การลาคลอดบุตร
(๖) การลาอุปสมบท หรือการลาไปประกอบพิธีฮัจย์

ข้อ
๔  ให้เพิ่มข้อความต่อไปนี้เป็นหมวด ๕
การลาคลอดบุตร ข้อ ๒๔ ข้อ ๒๕ หมวด ๖ การลาอุปสมบทหรือการลาไปประกอบพิธีฮัจย์ ข้อ ๒๖
และข้อ ๒๗ ของระเบียบกองอาสารักษาดินแดน ว่าด้วยการลาของสมาชิกกองอาสารักษาดินแดน พ.ศ.
๒๕๓๘

หมวด ๕
การลาคลอดบุตร

ข้อ
๒๔  สมาชิกกองอาสารักษาดินแดนมีสิทธิลาคลอดบุตร
โดยได้รับเงินค่าตอบแทนครั้งหนึ่งไม่เกินเก้าสิบวัน
ข้อ
๒๕  สมาชิกกองอาสารักษาดินแดนซึ่งประสงค์จะลาคลอดบุตร
ให้ส่งใบลาต่อผู้บังคับบัญชาตามลำดับจนถึงผู้มีอำนาจอนุญาตก่อนหรือในวันที่ลา เว้นแต่ไม่สามารถจะลงชื่อในใบลาได้
จะให้ผู้อื่นลาแทนก็ได้ แต่เมื่อสามารถลงชื่อได้แล้ว ให้เสนอหรือจัดส่งใบลาโดยเร็ว
โดยไม่ต้องมีใบรับรองแพทย์
ให้ผู้ช่วยหัวหน้าฝ่ายอำนวยการ
กองบัญชาการกองอาสารักษาดินแดน เป็นผู้มีอำนาจในการอนุญาตให้ลา สำหรับสมาชิกกองอาสารักษาดินแดนสังกัดส่วนกลาง
หัวหน้าฝ่ายอำนวยการกองบังคับการกองอาสารักษาดินแดนจังหวัด เป็นผู้มีอำนาจในการอนุญาตให้ลา
สำหรับสมาชิกกองอาสารักษาดินแดน สังกัดกองร้อยบังคับการและบริการ และกองร้อยอาสารักษาดินแดนจังหวัดส่วนผู้บังคับกองร้อยอาสารักษาดินแดนอำเภอหรือกิ่งอำเภอ
เป็นผู้มีอำนาจในการอนุญาตให้ลาสำหรับสมาชิกกองอาสารักษาดินแดนสังกัดกองร้อยอาสารักษาดินแดนอำเภอหรือกิ่งอำเภอ

หมวด ๖
การลาอุปสมบทหรือการลาไปประกอบพิธีฮัจย์

ข้อ
๒๖  สมาชิกกองอาสารักษาดินแดนที่ยังไม่เคยอุปสมบทในพระพุทธศาสนา
หรือยังไม่เคยไปประกอบพิธีฮัจย์ ณ เมืองเมกกะ ประเทศซาอุดิอาระเบีย และได้รับการสั่งใช้ให้ปฏิบัติหน้าที่มาแล้วไม่น้อยกว่าสิบสองเดือน
มีสิทธิลาอุปสมบทหรือลาไปประกอบพิธีฮัจย์ โดยได้รับเงินค่าตอบแทนไม่เกินหนึ่งร้อยยี่สิบวัน
ข้อ
๒๗  สมาชิกกองอาสารักษาดินแดนซึ่งประสงค์จะลาอุปสมบท
หรือลาไปประกอบพิธีฮัจย์ให้ส่งใบลาต่อผู้บังคับบัญชาตามลำดับจนถึงผู้มีอำนาจอนุญาตก่อนวันอุปสมบท
หรือวันเดินทางไปประกอบพิธีฮัจย์ไม่น้อยกว่าหกสิบวัน เว้นแต่มีเหตุผลอันสมควรจะเสนอใบลาต่อผู้บังคับบัญชาน้อยกว่าหกสิบวันก็ได้
ให้หัวหน้าฝ่ายอำนวยการ
กองบัญชาการกองอาสารักษาดินแดน เป็นผู้มีอำนาจในการอนุญาตให้ลา สำหรับสมาชิกกองอาสารักษาดินแดนสังกัดส่วนกลาง
และผู้บังคับการกองอาสารักษาดินแดนจังหวัด เป็นผู้มีอำนาจในการอนุญาตให้ลา สำหรับสมาชิกกองอาสารักษาดินแดนในส่วนภูมิภาค

ประกาศ ณ วันที่ ๒๕
มกราคม พ.ศ. ๒๕๔๘
          โภคิน
 พลกุล                   พลเอก
สัมพันธ์  บุญญานันต์
รัฐมนตรีว่าการกระทรวงมหาดไทย       รัฐมนตรีว่าการกระทรวงกลาโหม

สุนันทา/ผู้จัดทำ
๑๔ มิถุนายน ๒๕๔๘

จุฑามาศ/ปรับปรุง
๒๖ สิงหาคม ๒๕๕๘

[๑] ราชกิจจานุเบกษา
เล่ม ๑๒๒/ตอนที่ ๔๐ ง/หน้า ๖๘/๑๙ พฤษภาคม ๒๕๔๘